ইদগা ও কৃষ্ণ জন্মভূমি মামলার শুনানি একত্রে, মত সুপ্রিম কোর্টের

নয়াদিল্লি: শাহি ঈদগা মসজিদ (Shahi Idgah Mosque) ও কৃষ্ণ জন্মভূমি (Krishna Janmabhoomi) সংক্রান্ত সমস্ত মামলার শুনানি একসঙ্গে করলে উভয় পক্ষেরই সুবিধা হবে বলে মতামত দিয়েছে সুপ্রিম কোর্ট (Supreme Court)। সম্প্রতি সর্বোচ্চ আদালতের প্রধান বিচারপতি সঞ্জীব খান্না এবং বিচারপতি পিভি সঞ্জয় কুমারের নেতৃত্বাধীন বেঞ্চ এই মন্তব্য করেছে। উল্লেখ্য, এলাহাবাদ হাইকোর্টের (Allahabad High Court) নির্দেশে এই মামলাগুলি একত্রিত শুনানি করার সিদ্ধান্ত নেওয়া হয়েছিল। তবে, এই সিদ্ধান্তের বিরুদ্ধে ঈদগা ম্যানেজমেন্ট কমিটি (Idgah Management Committee) আপিল করেছিল সুপ্রিম কোর্টে।

সুপ্রিম কোর্ট জানিয়েছে, মামলাগুলির প্রকৃতি এক না হলেও সম্মিলিত শুনানি সম্ভব এবং এতে কোনও জটিলতা দেখা দেওয়ার সম্ভাবনা নেই। বরং, এটি উভয় পক্ষের জন্যই সুবিধাজনক হতে পারে। আদালত আরও জানিয়েছে, মামলা সম্পর্কিত সমস্ত লিখিত বক্তব্য ইতিমধ্যে জমা পড়েছে এবং সম্মিলিত শুনানির জন্য সেইসব উপযুক্ত। তবে, উভয় পক্ষের বক্তব্য শোনার জন্য মামলার পরবর্তী শুনানি এপ্রিল মাসের প্রথম সপ্তাহে নির্ধারিত হয়েছে।

আরও পড়ুন: ‘কোনও ভুল নেই ‘, সমলিঙ্গ বিয়ের রায় পুনর্বিবেচনার আবেদন খারিজ সুপ্রিম কোর্টের

প্রসঙ্গত, ভগবান শ্রীকৃষ্ণ বিরাজমান এবং অন্যান্যদের তরফে মামলায় দাবি করা হয়েছে যে, শাহি ঈদগা মসজিদ স্থানান্তর করে সেখানে প্রাচীন মন্দির পুনঃস্থাপন করা হোক। এই বিতর্কিত সৌধ নিয়ে মোট ১৮টি পৃথক আবেদন এলাহাবাদ হাইকোর্টে জমা পড়ে। হাইকোর্টের নির্দেশে কোর্ট কমিশনার ওই সৌধের পরিদর্শন ও সমীক্ষা সম্পন্ন করেছেন।

এই বিষয়ে এলাহাবাদ হাইকোর্টের নির্দেশে সুপ্রিম কোর্ট কোনও স্থগিতাদেশ দেয়নি। ফলে, যাবতীয় মামলা একত্রিত শুনানি করার হাইকোর্টের সিদ্ধান্তই কার্যকর থাকবে। আদালতের মতে, এমন পদক্ষেপে মামলার নিষ্পত্তি ত্বরান্বিত হবে। এপ্রিলের প্রথম সপ্তাহে আদালতের পরবর্তী সিদ্ধান্ত এই বহুল আলোচিত মামলার দিক নির্ধারণে গুরুত্বপূর্ণ ভূমিকা পালন করবে।